গোবিন্দরামের নবরত্ন পেরিয়ে একটু এগুলেই ডানহাতি রাস্তার ওপরে সারিবদ্ধভাবে সাজানো রয়েছে সরস্বতী প্রতিমার একমেটে করা অসংখ্য মেড়। তবে তো কুমোরটুলির পোটো পাড়ায় পৌঁছে গেছি। সুবৃহৎ এই মৃৎশিল্প কেন্দ্রটির প্রধান প্রবেশপথ হল বনমালী সরকার স্ট্রিট দিয়ে। এ রাস্তা ধরে একটু ভিতরে গেলেই দু পাশারি পড়বে প্রতিমার অঙ্গসজ্জার জন্য প্রয়োজনীয় শোলা ও ডাকের সাজের দোকান। তদুপরি রয়েছে রকমারি পুতুল, পোড়ামাটির ফুলদানি, ছাইদানি, ধূপদানি, বিবিধ নকাশি প্রদীপ ও মন্দিরসজ্জায় ব্যবহৃত ‘টেরাকোটা’ ফলকের অনুকরণে পোড়ামাটির মৃৎফলক প্রভৃতির দোকান-পশার। আঠারো শতকের শেষ দিক নাগাদ শান্তিপুর, কৃষ্ণনগর, নবদ্বীপ আর মেটেরির কুম্ভকার কারিগররা ধীরে ধীরে এখানে এসে আসর জাঁকিয়ে বসেছিলেন বিভিন্ন দেবদেবীর প্রতিমা নির্মাণের তাগিদে।